Vermeende kaper vasgetrek ná botsingDie wrak van die gekaapte voertuig. (Foto: Twitter) ŉ Vermeende kaper is Donderdagaand in hegtenis geneem nadat hy probeer het om ŉ padblokkade in Durban te ontduik en in die proses ŉ motorongeluk veroorsaak het. Lt.kol. Thulani Zwane, woordvoerder van die polisie, het in ŉ verklaring gesê polisiebeamptes was besig met ŉ padblokkade in Suidkus-weg toe hulle ŉ motoris opmerk wat probeer om uit die verkeersopeenhoping te beweeg om die padblokkade te ontduik. Die 22-jarige man het in die proses met ŉ ander motor in die verkeersopeenhoping gebots en is in die wrak vasgekeer. Die insittendes van die ander motor is nie in die botsing beseer nie. Die man het op die oog af onder die invloed van drank voorgekom waarna dit duidelik geword het dat die motor waarin hy vasgekeer was vroeër die dag in Umbilo gekaap is. Die man is toe op die plek in hegtenis geneem. Volgens Zwane sal die verdagte Maandag in die Durban-landdroshof verskyn op aanklagte van dronkbestuur, roekelose bestuur asook motorkaping.